《得舍弟行可盐官病后书》
宋代·林亦之

荷花开尽蓼花红，游子今年秋又穷。
千里病眠鸿雁影，一书愁杀月鱼翁。
天寒好处予煨芋，日落何山汝转蓬。
名利不成作归计，先生已老海门东。

作者简介：（1136—1185）宋福州福清人，字学可，号月渔，一号网山。林光朝高弟，继光朝讲学于莆之红泉。赵汝愚帅闽，荐于朝，命未下而卒。有《论语考工记》、《毛诗庄子解》、《网山集》等。